Михаил Лъкатник
Лято над Котел

chitanka.info

Грее слънце над „Разбойна“

и ечи Балкана.

Иде стройна

и достойна

пионерска смяна!

Лято! Еква планината

с песните любими.

То размята

по земята

котленски килими.

Медени фанфари пеят,

в златен лъч огрени,

пламенеят

и се веят

връзките червени.

Бор столетник сведе клони

с ясногласи птици

и отрони

милиони

сребърни иглици.

В изворите на реката

някой мигом зърва

как се мята

над водата

пъргава пъстърва.

Иде вечер, но игрите

още не запират.

А честити

край елите

пак деца се сбират.

Пионерски огън свети

и виши езици.

А ракети разноцвети

пръскат рой звездици.

Люшва се хоро тропливо,

смях и глъч, и радост.

Скачай живо

и игриво,

пионерска младост!

Поколение сърцато

расне под Балкана.

Всяко ято

е крилато —

наша бодра смяна.

Всяко ято сладкогласно

с песни е богато.

Идвай, ясно

и прекрасно

пионерско лято!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.